**Ozemeljski pristopi pri financiranju razvojnih izzivov in priložnosti funkcionalnih območij iz evropskih politik/skladov**

Ozemeljski pristopi pri financiranju iz evropskih skladov pomenijo uporabo posebnega pristopa pri naslavljanju razvojnih izzivov in priložnosti na posameznih funkcionalno smiselno zaokroženih območjih, ki ne sovpadajo nujno z upravnimi mejami na ravni kategorizacije po nomenklaturah NUTS. Uporabljajo se smiselno tam, kjer je z vključevanjem partnerjev in akterjev na nižjih ravneh (regionalno, lokalno) pričakovati učinkovitejše in uspešnejše naslavljanje specifičnih razvojnih izzivov in priložnosti.

**Utemeljitev**

Kazalnik IRO (Indeks razvojne ogroženosti) za leto 2019 kaže, da po razvojni ogroženosti oziroma razvitosti izstopata predvsem dve regiji, razlike med preostalimi regijami pa so manjše. Osrednjeslovenska regija najbolj izstopa v pozitivno smer in ima za polovico manjšo vrednost IRO2 od slovenskega povprečja. Le v treh regijah, osrednjeslovenski, gorenjski in jugovzhodni Sloveniji, IRO ne presega slovenskega povprečja. Pomurska regija najbolj izstopa v negativno smer in za več kot dve tretjini presega slovensko povprečje. Razlike med preostalimi regijami so precej manjše. Koeficient variacije, ki kaže odstopanje od povprečja, znaša 25,7 %. Če bi iz obdelave izvzeli obe skrajni regiji, bi bilo razmerje med novima skrajnima regijama precej manjše (1  :  1,9), koeficient variacije pa bi znašal 20 %. Izboljšanje kazalnikov IRO med letoma 2014 in 2019 večinoma ni zmanjšalo razkoraka regij do slovenskega povprečja. V večini regij so se vrednosti kazalnikov, ki sestavljajo IRO (Pečar, 2018), izboljšale, najbolj v osrednjeslovenski, zaradi česar se je povečal razkorak preostalih regij do osrednjeslovenske in tudi do slovenskega povprečja. Razmerje med skrajnima regijama, ki sta v letu 2019 še vedno isti kot leta 2014, se je poslabšalo z 1  :  2,7 na 1 : 3,5, koeficient variacije pa se je povečal za okoli 2 o. t. Čeprav je tudi pomurska regija napredovala pri nekaterih kazalnikih (predvsem pri kazalnikih razvitosti), to ni zadoščalo za zmanjšanje zaostanka za osrednjeslovensko regijo. Na lestvici vseh regij je prišlo le do majhnih sprememb, največjo je opaziti pri podravski regiji, ki je svoj rang poslabšala za dve mesti. Primerjava IRO med letoma 2014 in 2019 nakazuje, da se hitrim gospodarskim spremembam lažje prilagajajo bolj razvite regije. Po krizi 2009–2013 se namreč gospodarske razmere hitreje izboljšujejo v slednjih, s tem pa ponovno naraščajo razlike med regijami.[[1]](#footnote-1)

Iz navedenega izhaja, da obstajajo sorazmerno velike razlike med posameznimi regijami na ravni NUTS III v sklopu obeh kohezijskih regij, zaradi česar Slovenija ocenjuje, da je uporaba ozemeljskih pristopov smiselna na ravni NUTS III in nižje.

**V okviru kohezijske politike (EKP)** v obdobju 2021 – 2027 je predvideno, da lahko država članica podpira celosten teritorialni razvoj prek teritorialnih in lokalnih razvojnih strategij v kateri koli od naslednjih oblik:

* celostne teritorialne naložbe (CTN),
* lokalni razvoj, ki ga vodi skupnost (CLLD),
* drugo teritorialno orodje, ki podpira pobude za naslavljanje ozemelj, oblikovane s strani posamezne države članice.

Predvidoma se bo v Sloveniji celostni teritorialni razvoj izvajal na področjih:

**-** urbanega razvoja v okviru območja 11 mestnih občin oziroma funkcionalnih območij mestnih občin, za katerega bo namenjenih vsaj 6% sredstev ESRR v skladu z evropskimi uredbami, podprtega v obliki celotnih teritorialnih naložb (CTN; strateška podlaga: trajnostna urbana strategija) kot večnivojskega pristopa (kombinacija pristopov od spodaj navzgor in od zgoraj navzdol);

- lokalnega razvoja v okviru lokalnih akcijskih skupin na ozemlju celotne države, za katerega bodo namenjena sredstva razvoja podeželja (EKSRP), razvoja pomorstva, akvakulture in ribištva (ESPR), kohezijske politike (ESRR in ESS), podprtega v obliki mehanizma lokalnega razvoja, ki ga vodi skupnost (CLLD; strateška podlaga: strategija lokalnega razvoja) kot pristopa od spodaj navzgor;

- regionalnega razvoja v okviru 12 razvojnih regij (NUTS III) oziroma funkcionalnih regij, za katerega bodo namenjena sredstva ESRR, podprtega v obliki nacionalnega orodja za spodbujanje skladnega regionalnega razvoja (SRR; strateška podlaga: regionalni razvojni program), kot večnivojskega pristopa (kombinacija pristopov od zgoraj navzdol in od spodaj navzgor).

Ob tem bodo v okviru zagotavljanja pravičnega prehoda regijam, ki so oziroma bodo najbolj negativno prizadete zaradi prehoda na nizko- oziroma brezogljično družbo (sredstva Sklada za pravičen prehod), (v okviru ciljev politik 1, 2, 3, 4), smiselno uporabljeni prej navedeni pristopi, predvsem v okviru nacionalnega orodja za spodbujanje skladnega regionalnega razvoja (SRR), ki bodo kombinirani s pristopi od zgoraj navzdol (konkretnim regijam prilagojena nacionalna ukrepanja, predvsem na področju spodbujanja zaposlovanja, podjetništva ipd.).

Hkrati se bo v okviru mednarodnega dialoga preverilo potencialno dopolnjevanje ozemeljskih pristopov iz ESRR v okviru Evropskega teritorialnega sodelovanja.

1. **URBANI RAZVOJ (CTN)**

*Vsebinski okvir*

Področne strategije (v okviru omogočitvenih pogojev za koriščenje kohezijskih sredstev) in pripravljene trajnostne urbane strategije predstavljajo vsebinski okvir za ukrepanje.

S krepitvijo urbanih središč kot ključnih teritorialnih razvojnih jeder (vezano na 11 mestnih občin kot ustavne kategorije, z možno razširitvijo na funkcionalno območje mestne občine, torej na gravitirajoče občine ali dele teh občin) se krepi policentrični regionalni razvoj tudi na ravni razvojnih (NUTS III) regij, s čimer se bodo, ob ustreznem upoštevanju razvojnih indeksov pri indikativni alokaciji sredstev na tej ravni, naslovile ključne razvojne razlike, ki v Sloveniji obstajajo na ravni NUTS III.

Trajnostne urbane strategije (TUS) predstavljajo enotno strateško podlago (vključujejo celostno prometno strategijo območja)**,** ki na podlagi analize, upoštevajoč zahteve evropskih uredb, definira razvojne izzive in priložnosti funkcionalnega urbanega območja (FUO), torej območja ukrepanja, katerega središče upravljanja je mestna občina.

Območje ukrepanja je v TUS lahko opredeljeno različno glede na posamezno področje ukrepanja, pri čemer se priporoča osredotočenje na naslednje vsebine oziroma specifične cilje:

* spodbujanje trajnostne večmodalne urbane mobilnosti,
* razvoj pametnih energetskih sistemov in omrežij ter hrambe energije na lokalni ravni,
* razvoj podpornih (informacijskih, digitaliziranih) sistemov in spodbujanje učinkovite rabe energije in drugih obnovljivih virov, spodbujanje prehoda v krožno gospodarstvo,
* spodbujanje biotske raznovrstnosti, zelene infrastrukture in zmanjšanje onesnaženja na degradiranih območjih.

Opredeljena priporočena področja smiselno povzemajo specifične cilje politike 2 (zelena Evropa) EKP in niso izključujoča, TUS natančneje opredeli tudi izzive in priložnosti, ki sodijo pod druge cilje politik EKP, pri čemer izkaz komplementarnosti ukrepanja s prej navedenimi priporočenimi vsebinskimi področji predstavlja prednost.

Ob tem bo spodbujena navezava na cilj politike 1, tudi preko sodelovanja v sklopu Strateško razvojno-inovacijskih partnerstev:

1.i) Izboljšanje raziskovalnih in inovacijskih zmogljivosti ter uvajanje naprednih tehnologij

1.ii) Uživanje koristi digitalizacije za državljane, podjetja in vlade da bi državljani, podjetja in vlade izkoristili prednosti digitalizacije

V navezavi na cilj politike 3 (povezana Evropa), je priporočljivo komplementarno naslavljanje ukrepov trajnostne urbane mobilnosti ter :

3.iii) Razvoja trajnostne, pametne in prestopne nacionalne, regionalne in lokalne mobilnosti, ki je odporna na podnebne spremembe, vključno z boljšim dostopom do omrežja TEN-T in čezmejno mobilnostjo.

V navezavi na cilj politike 4 (socialna Evropa) se spodbuja sodelovanje z obstoječimi institucijami na področju zaposlovanja, izobraževanja, socialne vključenosti ipd.:

4. iii) Izboljšanje socialno-ekonomske vključenosti marginaliziranih skupnosti, migrantov in zapostavljenih skupin prek celostnih ukrepov, vključno s stanovanjskimi in socialnimi storitvami

4. iii bis) Spodbujanje prilagajanja delavcev, podjetij in podjetnikov spremembam ter aktivnega in zdravega staranja ter zdravega in dobro prilagojenega delovnega okolja, ki obravnava zdravstvena tveganja

4.vii) Pospeševanje aktivnega vključevanja za spodbujanje enakih možnosti in aktivne udeležbe ter povečevanje zaposljivosti

4.ix) Krepitev enakopravnega in pravočasnega dostopa do kakovostnih, vzdržnih in cenovno ugodnih storitev; posodabljanje sistemov socialne zaščite, vključno s spodbujanjem dostopa do socialne zaščite; izboljšanje dostopnosti, učinkovitosti in odpornosti zdravstvenih sistemov in storitev dolgotrajne oskrbe.

Gre za priporočila osredotočenja, pri čemer se omogoči vsebinsko ukrepanje na vseh 5 ciljih politike.

*Izvajanje*

Z izvajanjem mehanizma CTN bodo sredstva namenjena podpori programom in projektom v mestni občini oziroma njenem funkcionalnem urbanem območju (v nadaljevanju: FOU, ki je praviloma širše območje, ki poleg mestne občine zajema tudi občine v vplivnem območju). Neposredna finančna podpora bo lahko namenjena strateškim, večfunkcionalnim, celostnim projektom, ki so vsebinsko skladni s TUS. Na tak način bodo podprti projekti/programi funkcionalnega urbanega območja, ki ga glede na vsebinsko ukrepanje natančneje opredelijo partnerji konkretnega območja (sodelovanje partnerjev pri pripravi TUS (občine ter predstavniki četrtnih in drugih krajevnih skupnosti, nevladne organizacije, gospodarska združenja, socialni partnerji) z zunanjimi strokovnjaki).

ZMOS (Združenje mestnih občin Slovenije) ostaja ključni koordinator pristopa, kot organ, pristojen za urbani razvoj, ki opravlja izbor operacij. Pri izvajanju projektov sodelujejo relevantni akterji, pri čemer nosilno vlogo igra mestna občina (oziroma koordinacija MO – ZMOS), ob sodelovanju občin, ki jih navedeni ukrep zajema v okviru funkcionalnega območja.

FUO je gospodarska, ekonomska enota, območje, ki je sestavljeno iz mesta (središče, običajno mestna občina), navezovalnih mest (upoštevanje policentričnega urbanega sistema v Sloveniji) in gravitirajočega območja, ki je funkcionalno povezano s središčem. Določi ga mestna občina, pri čemer se upošteva območje poselitve nad določeno mejo gostote prebivalstva na km2, dnevne migracije in/ali območje bivanja delovne sile, šolajočega prebivalstva, ki je funkcionalno povezano z mestom. FUO se določi fleksibilno glede na vsebino posameznega ukrepanja (npr. FUO za trajnostno mobilnost je (lahko) širše od npr. FUO za območje zelene infrastrukture).

Izbor projektov bo predvidoma potekal po dvofaznem postopku: v okviru 1. faze ZMOS pripravi in objavi povabilo k predložitvi vlog za določen ukrep, mestne občine oz. občine v vplivnem območju pripravijo vloge, ZMOS na podlagi poslanih vlog (v skladu s predpisanimi merili in pogoji) objavi seznam izbranih operacij. Zatem se začne 2. faza in sicer mestne občine oz. občine v vplivnem območju pripravijo vloge za neposredno potrditev operacije in jih posredujejo na vsebinsko pristojen PO. PO vlogo ustrezno pregleda, v primeru potrebnih dopolnitev upravičenca zaprosi za le te, v primeru popolne vlogo, jo PO posreduje na OU. OU vlogo ustrezno preveri in v primeru popolnosti izda odločitev o podpori.

Na ravni projektov se zagotovi ustrezna finančna vzdržnost, zaradi česar se financiranje lahko omeji s spodnjo nominalno mejo vseh stroškov ter s spodnjo mejo % sofinanciranja (npr. 30%).

Predvidoma se lahko dogovorijo sredstva za »capacity building«, predvsem za samo pripravo TUS in strateških večfunkcionalnih projektov, ki so strateško pomembnega značaja za razvoj FUO ter po potrebi tudi za pripravo odprtih postopkov za dodeljevanje sredstev (uporaba npr. pobude Jaspers ipd.).

Operativno (implementacija) je smiselno nadgrajevanje obstoječih operativnih struktur, dosedanjih dobrih praks na področju urbanega razvoja (skupni tehnični organ za usklajevanje med različnimi funkcionalnimi urbanimi regijami – ZMOS, ki se ga upravno okrepi), gre za smiselno logično nadaljevanje sistema iz 2014-2020, z možnostjo širitve ukrepanja na funkcionalno območje mestne občine (FUO).

Bolj natančno operativno se razdela zahteva po visoki stopnji pripravljenosti projektov za izvedbo (kot pogoj za izbor/podporo iz skladov EKP) z namenom pohitritve upravnih postopkov na posredniških organih. Hkrati se natančneje razdela koordinacija na ravni resorjev.

*Sredstva*

Zagotovi se 6% sredstev ESRR kot minimum, v primeru vključenosti funkcionalnih gravitirajočih območij se dodelitev lahko poveča za največ dodatnih 4% ESRR.

1. **LOKALNI RAZVOJ, KI GA VODI SKUPNOST (CLLD)**

*Vsebinski okvir*

V okviru **Strateškega načrta (skupna kmetijska politika, SKP)** bo podprta vzpostavitev pametnih vasi v okviru razvoja podeželja in uvajanje digitalnih in inovativnih rešitev v kmetijstvu. Vsebinsko bodo ti ukrepi dopolnjevali ukrepe iz kohezijske politike, ESRR.

Z lokalnim razvojem od spodaj navzgor, torej razvojem, ki ga v celoti vodi skupnost, se krepi policentrični regionalni razvoj v okviru posameznih lokalnih akcijskih skupin, katerih povezovanje temelji na načelu odločanja od spodaj navzgor.

Predviden nabor vsebinskih področij je prepuščen deležnikov v okviru LAS, načeloma se predvidoma osredotoča na:

* + - razvoj osnovnih storitev, dvig kakovosti življenja in zagotavljanje infrastrukturnega razvoja na podeželju;
		- socialna vključenost vseh prebivalcev;
		- spodbujanje zaposlovanja na podeželju;
		- spodbujanje razvoja digitalizacije in digitalnih tehnologij na podeželju;
		- inovacije za napredek kmetijstva in podeželja v okviru prenosa znanja;

Evropski sklad za pomorstvo, ribištvo in akvakulturo bo specifično podpiral omogočanje rasti trajnostnega zelenega in modrega gospodarstva ter spodbujanje razvoja ribiške skupnosti na obali in akvakulturnih skupnosti na celinskih območjih (možnost opredelitve ločenih funkcionalnih območij), ter tako izkoristil in okrepil okoljske, kulturne, socialne in človeške vire na teh območjih.

Podpora iz sredstev Evropskega sklada za pomorstvo, ribištvo in akvakulturo 2021-2027 bo namenjena lokalnim obalnim ribiškim in akvakulturnim skupnostim (možnost specifičnih funkcionalnih območij) z namenom učinkovitega izkoriščanja možnosti in prednosti, ki jih ponuja trajnostno modro gospodarstvo, s čimer se izkoristijo in okrepijo okoljski, kulturni, socialni in človeški viri. Z izvajanjem OP ESPRA 2021-2027 se bo poleg splošnih skupnih ciljev, ki so izvajanje ciljev skupne ribiške politike in celostne pomorske politike, prispevalo k doseganju okoljskih ciljev Unije ter ciljev v zvezi z blažitvijo podnebnih sprememb in prilagajanjem nanje.

*Izvajanje*

Programe bodo praviloma v okviru pristopa CLLD izvajale lokalne akcijske skupine in lokalne akcijske skupine za ribištvo (LASR), po načelu od spodaj navzgor tako pri pripravi strategije kot pri sami izvedbi ukrepov. Na ravni organov upravljanja bo oblikovan koordinacijski odbor, ki bo usklajeval ukrepanja iz različnih politik in skladov. Gre za smiselno logično nadaljevanje izvajanja iz programskega obdobja 2014-2020.

S pristopom CLLD bo mogoče nasloviti vse tipe specifičnih ozemelj, pri čemer bodo tudi na ta način izvajane celovite in večfunkcionalne operacije, ki ne bodo strogo omejene na podeželska območja, ampak bodo vključevala tudi druga, npr. urbana območja. Izvajanje bo tako podprto s kombinacijo različnih virov financiranja (v osnovi skupna kmetijska politika z razvojem podeželja, z dopolnjevanjem s sredstvi kohezijske politike), po sistemu uporabe pravil glede na vključeno politiko oziroma sklad ukrepanja (ni predvidena določitev vodilnega sklada).

*Sredstva*

Predvidoma sredstva za razvoj podeželja ter sredstva za razvoj pomorstva, ribištva in akvakulture, ki bodo kombinirana s sredstvi kohezijske politike (sklada ESS in ESRR), slednja v okviru cilja politike 5.

1. **REGIONALNI RAZVOJ (SRR – nacionalno teritorialno orodje)**

*Vsebinski okvir*

Z namenom spodbujanja skladnega regionalnega razvoja je v Zakonu o spodbujanju skladnega regionalnega razvoja (ZSRR-2) določen način medsebojnega usklajevanja države in občin pri načrtovanju regionalne politike in izvajanju nalog regionalnega razvoja, dejavnosti in opravljanje razvojnih nalog v razvojni regiji ter ukrepi regionalne politike.

Podlago za načrtovanje regionalnega razvoja predstavljajo regionalni razvojni programi. Ob pripravi regionalnih razvojnih programov je potrebno izhajati najprej iz analize stanja, ki je osredotočena na potenciale regije, specializacijo (razvojne prednosti) in na razvojne potrebe. Sledi vzpostavljanje pogojev za sinergijsko, integrirano ukrepanje iz različnih politik/programov (izhajajoč iz normativnih podlag teh posameznih politik/programov). Gre torej za vzporedno delovanje – oblikovanje razvojnih izzivov regije in hkratno umeščanje regionalnih izzivov v obstoječe nacionalne, evropske, sektorske prioritete.

V obdobju 2021 – 2027 bodo regionalni razvojni programi strateška podlaga za izvajanje vseh instrumentov regionalne politike v državi. Cilj takega večnivojskega pristopa (kombinacija, sodoločanje okvirjev, prioritet od zgoraj navzdol in od spodaj navzgor preko razvojnih svetov regij) je spodbujanje skladnega regionalnega razvoja, torej zmanjšanje regionalnih razlik, z namenom pospešenega razvoja Slovenije kot celote. Hkrati se z vpeljavo nacionalnega teritorialnega orodja (v nadaljevanju SRR) poleg urbanega in lokalnega razvoja omogoča krepitev medsebojne povezanosti urbanega in ruralnega, mest in vasi, z namenom celovitejšega naslavljanja izzivov sodobnega časa, ki zahteva predvsem pa:

- nujnost povečanja dostopnosti, dviga kvalitete in učinkovitosti (=zmanjšanje stroškov) javnih storitev v pristojnosti lokalnih skupnosti.

- zagotavljanje javnih storitev praviloma zahteva medobčinsko sodelovanje, sodelovanje drugih regionalnih in lokalnih partnerjev in aktivno vključenost državne ravni.

- nujnost prehoda v nizko-ogljično družbo, kjer regionalno-lokalna raven mora pridati pomemben prispevek.

- neizkoriščen potencial javnih naložb za spodbujanje gospodarskega razvoja.

S pripravo regionalnih razvojnih programov, upoštevajoč smernice tudi prostorskega razvoja Slovenije, se krepi učinkovitost načrtovanja na regionalni ravni. Z regionalnim razvojnim programom se uskladijo razvojni cilji v regiji med partnerji (občine, gospodarska združenja, socialni partnerji, nevladne organizacije in drugi akterji) ter določijo instrumenti in ocenijo viri za njihovo uresničevanje.

Področje ukrepanja v okviru regionalnih razvojnih programov je osredotočeno prvenstveno na cilj politike 5 Evropa bližje državljanom, pri čemer se sicer podpirajo tudi vsebine iz ostalih ciljev politike, skladno z določitvijo prioritet na regionalni ravni:

- pametnejša Evropa s spodbujanjem inovativne in pametne gospodarske preobrazbe,

- bolj zelena, nizkoogljična Evropa s spodbujanjem prehoda na čisto in pravično energijo, zelene in modre naložbe, krožno gospodarstvo, prilagajanje podnebnim spremembam ter preprečevanje in upravljanje tveganj,

- bolj povezana Evropa z izboljšanjem mobilnosti in regionalne povezljivosti IKT,

- bolj socialna Evropa za izvajanje evropskega stebra socialnih pravic.

*Izvajanje*

Izvajanje regionalnega razvoja poteka v okviru razvojnih regij. Slednje je opredeljeno v Zakonu o spodbujanju skladnega regionalnega razvoja ter podzakonskih aktih (Uredba o izvajanju ukrepov endogene regionalne politike). Regije so opredeljene kot: »*Temeljna funkcionalna teritorialna enota za načrtovanje regionalne politike in izvajanje nalog regionalnega razvoja, je razvojna regija, ki jo v enovito zaključeno prostorsko celoto združujejo poselitveni, gospodarski, infrastrukturni in naravni sistemi ter na kateri je mogoče zagotoviti interesno sodelovanje razvojnih partnerjev*.« Določanje morebitnih funkcionalnih območij ukrepanja, tako imenovanih funkcionalnih regij, je v pristojnosti razvojnega sveta. Regijo imenujemo funkcionalna, če med njenim središčem in drugimi deli potekajo interakcije, ki območje povezujejo v funkcionalno celoto. V splošnem je za funkcionalno regijo je značilna visoka frekvenca notranjih regionalnih gospodarskih interakcij, kakršne so regionalna trgovina dobrin in storitev, delovna mobilnost in nakupovanje.

Pri oblikovanju funkcionalne regije sta pomembna središče gospodarskih dejavnosti in zaledje, okolica, ki je opredeljena s povezanostjo z izbranim središčem oziroma odvisnostjo od njega. V različnih regionalnih analizah imata pomembno vlogo tako središče kot moč zaledja.

Pri obravnavi nekega območja kot funkcionalne regije je pomembno poznavanje medsebojnih vplivov ne le znotraj obravnavanega območja, ampak tudi vplivov območja regije z okolico.

V izvajanje je vključenih vseh 12 razvojnih regij. Regije z uporabo partnerskega pristopa, vključevanja partnerjev še zlasti gospodarskih združenj, socialnih partnerjev, nevladnih organizacij, območnih razvojnih partnerstev, določajo (funkcionalno) območje oziroma območja in način ukrepanja, hkrati tudi pripravljajo indikativni predlog izbora projektov, ki se po usklajevanju z nacionalno ravnijo vključi v Dogovor za razvoj regije.

Ključna merila za izbor projektov bodo vsebovala: visoka stopnja pripravljenosti projektov za izvedbo, regijski značaj oziroma vpliv projektov, večfunkcionalnost (celostno naslavljanje regionalnih izzivov, sodelovanje več občin in partnerjev), skladnost s regionalno strategijo ter s področnimi strategijami (omogočitvenimi pogoji) in komplementarnost, usklajenost ukrepanjem na področju urbanega razvoja ter lokalnega razvoja, ki ga vodi skupnost.

Organ, pristojen za regionalni razvoj, ki bo skrbel koordinacijo priprav RRP ter izbor operacij in spremljanje (tako na ravni RRP kot na ravni operacij), skupaj s koordinacijo s pristojnimi resorji na nacionalni ravni, bo predvidoma združenje obstoječih regionalnih razvojnih agencij (RRA GIZ).

Na ravni projektov se bo zagotovila ustrezna finančna vzdržnost, zaradi česar se financiranje lahko omeji s spodnjo nominalno mejo vseh stroškov ter s spodnjo mejo % sofinanciranja (npr. 30%).

Predvidoma se lahko dogovorijo sredstva za »capacity building«, predvsem za samo pripravo še manjkajočih podlag za izvajanje in za pripravo strateških regijskih, večfunkcionalnih projektov, ki so strateško pomembnega značaja za razvoj regije ali funkcionalne regije ter po potrebi tudi za pripravo odprtih postopkov za dodeljevanje sredstev (uporaba npr. pobude Jaspers ipd.).

Operativno (implementacija) je smiselno nadgrajevanje obstoječih nacionalnih operativnih struktur na področju regionalnega razvoja, pri čemer se določi skupni tehnični, koordinacijski organ na regionalni ravni (predvidoma združenje regionalnih razvojnih agencij, RRA GIZ). Hkrati se natančneje razdela koordinacija na ravni resorjev.

*Sredstva*

Predvidoma nacionalna sredstva in sredstva kohezijske politike (sklada ESS in ESRR).

***DOPOLNJEVANJE IN KOMPLEMENTARNOST***

1. ***PRAVIČNI PREHOD ZA NAJBOLJ OKOLJSKO OGROŽENE REGIJE*** načeloma uporablja tako ozemeljske pristope kot pristop od zgoraj navzdol.

*Vsebinski okvir*

Pripravljena strategija z območnima načrtoma za Savinjsko-Šaleško regijo in Zasavje predstavlja vsebinsko podlago. Hkrati se še preuči ustreznost vključitev dodatnih regij iz naslova prizadetosti v okviru industrijske tranzicije, za katere se pripravi strategija in območni načrti (še v fazi odločanja in utemeljevanja ter priprave podlag).

S krepitvijo ekonomsko-socialnega prestrukturiranja obeh regij, komplementarno glede na sredstva urbanega razvoja (Savinjsko-Šaleška s funkcionalnim območjem okoli mestne občine, Zasavje z možnim funkcionalnim območjem Zasavja-Trbovelj in Hrastnika), lokalnega razvoja (LAS Društvo za razvoj podeželja Zasavje, Društvo za razvoj podeželja Šaleške doline) in regionalnega razvoja (Zasavje, Savinjska) ter predvideno (nacionalno) infrastrukturo za zagotovitev boljše povezljivosti bo preprečeno bistveno povečanje razvojnega zaostanka v razmerju do drugih razvojnih regij na ravni NUTS III, kar bo prispevalo k bolj skladnemu policentričnemu razvoju Slovenije.

Strategija za pravičen prehod obeh regij skupaj z območnima načrtoma predstavlja enotno strateško podlago**,** ki na podlagi analize, upoštevajoč zahteve evropskih uredb, definira specifične nove razvojne izzive in priložnosti ekonomskega in socialnega razvoja obeh regij, zaradi opuščanja okoljsko negativnih dejavnosti oziroma sektorjev.

Ključno bo osredotočenje na vsebine oziroma specifične cilje, kot bodo določeni s posebno uredbo na ravni EU, ki se še pogaja. Vsebine in specifični cilji ter ukrepi bodo, s pomočjo zunanje strokovne pomoči (Deloitte), natančneje opredeljeni v strategiji in območnih načrtih za obe premogovno intenzivni regiji.

*Izvajanje*

Z izvajanjem pristopa od zgoraj navzdol ter večnivojskega pristopa (vključevanje deležnikov na regionalni in lokalni ravni) bodo sredstva namenjena podpori projektom v obeh premogovno intenzivnih regijah, pri čemer bo neposredna finančna podpora namenjena le strateškim, večfunkcionalnim, celostnim projektom, ki bodo vsebinsko skladni s strategijo.

Strateški projekti bodo pripravljeni predvidoma skupaj z zunanjimi strokovnjaki. Preostali projekti bodo kandidirali na javni razpis, poziv ali bodo del izvedbe programa s strani pristojnega resorja, ki pred objavo tovrstnih instrumentov izvede posvetovanje z regionalnimi akterji. V primeru javnih razpisov, pozivov se lahko uporabijo regionalni kriteriji in se sredstva razpišejo po lotih na posamezne razvojne regije.

Izbor projektov bo predvidoma potekal po naslednjem postopku:

* + - Strateški regijski projekti/instrumenti morajo biti zajeti v strategiji (izveden postopek izbora v skladu z merili, upoštevajoč razvojne prednosti ter specializacijo in ostale relevantne strateške podlage).
		- Strateški regijski projekti se ocenijo s strani pristojnega resorja/resorjev ter potencialno potrdijo s strani organa upravljanja ter se zanje sklene sofinancerska pogodba z (nosilnim) resorjem.
		- Za vse ostale (istovrstne, enostavnejše ipd.) projekte odprt postopek (npr. javni poziv) objavi pristojno ministrstvo (posredniški organi) po predhodnem posvetovanju z ustreznimi regionalnimi entitetami in po potrditvi organa upravljanja. Tovrstni instrumenti v največji možni meri temeljijo na vnaprej določenih poenostavljenih oblikah uveljavljanja stroškov, ki se osredotočajo na doseganje rezultatov/kazalnikov, kot določeni v strategiji oziroma akcijskih načrtih.
		- Sledi izbor projektov po izvedenem preverjanju s strani pristojnega resorja in podpis pogodb o sofinanciranju.

Vnaprejšnje delitve sredstev za obe regiji (t.i. kvote) praviloma ni. Na podlagi objektivnih meril/kazalnikov, ki naslavljajo neskladnost razvoja zaradi prehoda na brezogljično gospodarstvo, se lahko oblikuje indikativna razdelitev sredstev na najvišji možni ozemeljski ravni (NUTS III) in sicer za časovno omejeno obdobje (največ tri leta po izvedbi prvega postopka dodeljevanja sredstev). Po tem obdobju se postopki izvajajo brez opredeljenih kvot.

Na ravni projektov se zagotovi ustrezna finančna vzdržnost, zaradi česar se financiranje lahko omeji s spodnjo nominalno mejo vseh stroškov ter s spodnjo mejo % sofinanciranja (npr. 30%).

Predvidoma se lahko dogovorijo sredstva za »capacity building«, predvsem za samo pripravo strateških (med)regijskih projektov, ki presegajo občinsko raven in so strateško pomembnega značaja za razvoj obeh regij ter po potrebi tudi za pripravo odprtih postopkov za dodeljevanje sredstev (uporaba npr. Jaspers ipd.).

Operativno (implementacija) je smiselno nadgrajevanje obstoječih operativnih struktur, predvsem za ravni regionalnega razvoja (regionalne razvojne agencije), upravljavska struktura bo dogovorjena naknadno.

Bolj natančno operativno se razdela zahteva po visoki stopnji pripravljenosti projektov za izvedbo (kot pogoj za izbor/podporo iz skladov EKP) z namenom pohitritve upravnih postopkov na posredniških organih.

*Sredstva*

Predvidoma nekaj več kot 200 mio sredstev SPP (Sklada za pravičen prehod), ki bodo lahko kombinirana s sredstvi ESRR in ESS.

1. ***EVROPSKO TERITORIALNO SODELOVANJE)***

**Evropsko teritorialno sodelovanje** bo podpiralo reševanje skupnih izzivov, ki jih bodo v okviru skupnega dialoga identificirali mednarodni programski partnerji. Vsebinsko so ti projekti naravnani bolj na izzive in priložnosti za krepitev konkurenčnosti obmejnih regij in večjih funkcionalnih območij s skupno problematiko na različnih razvojnih področjih ter za prenos izkušenj in znanja med evropskimi regijami. Projekti bodo dopolnjevali in bili dopolnjevani s prej navedenimi mehanizmi in ukrepanji, za kar bo na koordinacijski ravni skrbela Služba Vlade za razvoj in evropsko kohezijsko politiko, ki navedena ukrepanja na strateški ravni združuje pod eno streho.

1. Poročilo o razvoju 2020. UMAR, Ljubljana. Stran 96. [↑](#footnote-ref-1)